*Pielikums Nr.1*

*Uzņēmuma līgumam Nr.* *2/4-10/2023*

*par VSIA “Latvijas Radio” veidotā satura par Latvijas Valsts prezidenta*

*vēlēšanām 2023. gadā recenzēšanu*

Neatkarīga nozares profesionāļa/eksperta recenzija par sabiedriskā pasūtījuma izpildi

NOVĒRTĒJUMA ANKETA

Recenzents: Agnese Dāvidsone

Recenzētais elektroniskais plašsaziņas līdzeklis: Latvijas Radio 1, Latvijas Radio 4, Pieci.lv, kanāliem piesaistīto sociālo mediju kontu saturs

Recenzētā pārraide/sadaļa: Latvijas Radio veidotais saturs par Valsts prezidenta vēlēšanām laika posmā no 2023.gada 17.maija līdz 15.jūnijam

Recenzēto satura vienību skaits/ilgums un Recenzēto satura vienību pārraidīšanas/publicēšanas datums/-i:

**Latvijas Radio 1**

**1.tabula. Recenzijas ietvaros galvenās analizētās satura vienības Latvijas Radio 1 kanālā.**

|  |  |  |  |
| --- | --- | --- | --- |
| **Nr.p.k.** | **Satura vienības nosaukums** | **Pārraidīšanas ilgums** | **Pārraidīšanas datums** |
| 1. | Globālais latvietis. 21.gadsimts | 40 min | 15.05.2023. |
| 2. | Labrīt! Uldis Pīlēns: Sacensība par labāko Valsts prezidenta amata pretendentu ir vajadzīga | 10 min | 16.05.2023. |
| 3. | Krustpunktā: Kā Valsts prezidenta vēlēšanas ietekmēs politisko situāciju un valdības darbu | 53:28 min | 16.05.2023. |
| 4. | Labrīt! Elīna Pinto: Latvijas politikā daudz kalkulē par tikšanu amatos, par maz runā par darbiem | 10 min | 18.05.2023. |
| 5. | Krustpunktā. Krustpunktā izvaicājam Ministru prezidentu Krišjāni Kariņu | 53:42 min | 18.05.2023. |
| 6. | Laikmeta krustpunktā.  Sarmīte Ēlerte: Nenovēlu Pīlēnam kļūt par prezidentu ar Šlesera un Rosļikova balsīm | 53:33 min | 21.05.2023 |
| 7. | Labrīt! Eksperti: Edgara Rinkēviča izredzes tikt ievēlētam par valsts galvu ir visai augsta | ~ 6 min | 23.05.2023. |
| 8. | Brīvības bulvāris.  Iveta Reinholde: Prezidenta vēlēšanu kontekstā svarīga ģeopolitiskā situācija, kurā esam | 29:33 min | 23.05.2023 |
| 9. | Krustpunktā  Krustpunktā: Valsts prezidenta vēlēšanas. Diskutē Saeimas frakciju vadītāji | 53:45 min | 24.05.2023. |
| 10. | Krustpunktā  Krustpunktā diskutē Valsts prezidenta amata kandidāti | 53:33 min | 25.05.2023 |
| 11. | Brīvības bulvāris  Edgars Pastars: Visiem interesē prezidents, kurš ir vairāk simbols, kurš nejaucas politikā | 29:28 min | 30.06.2023. |
| 12. | Valsts prezidenta vēlēšanu dienas speciālizlaidumi; Starpbrīdis ar Tomu Grēviņu; Krustpunktā: Jaunievēlētā Valsts prezidenta Edgara Rinkeviča pirmā intervija Latvijas Radio | ~14 stundas | 31.05.2023. |
| 13. | Labrīt. Iespējamās pārmaiņas valdībā pēc Valsts prezidenta vēlēšanām | ~20 min | 01.06.2023. |
| 14. | Krustpunktā: Ko gaidām no nākamā Valsts prezidenta un kā tas samērojams ar viņa pilnvarām? | 53:28 min | 06.06.2023 |

**Latvijas Radio 4**

**2.tabula. Recenzijas ietvaros galvenās analizētās satura vienības Latvijas Radio 4 kanālā.**

|  |  |  |  |
| --- | --- | --- | --- |
| 1. | Intervija: Регина Лочмеле: "Пиленс, Ринкевич и Пинто - не наши президенты" | 4:29 min | 22.05.2023 |
| 2. | Кандидаты в президенты 2023: Элина Пинто | 4:52 min | 29.05.2023 |
| 3. | Кандидаты в президенты 2023: Улдис Пиленс | 5:33 min | 30.05.2023 |
| 4. | Кандидаты в президенты 2023: Эдгар Ринкевич | 5:45 min | 31.05.2023 |
| 5. | “Общество никогда не будет радо тому, кого выберут” | 1h, 40 min | 31.05.2023. |
| 6. | Выборы президента 2023. Спецвыпуск | 1h, 50 min | 31.05.2023. |
| 7. | Бомба под коалицией. Что получат партии оппозиции, поддержавшие избрание Ринкевича? – diskusija ar Ilgu Kreitusi un Artūru Bikovu | 49:14 min | 01.06.2023. |
| 8. | Подробности  1 июня: переговоры о коалиции, волна гомофобии после выборов, Дни города в Даугавпилсе | 49:51 min | 01.06.2023. |

Aplūkots šādu sociālo mediju kontu saturs laika posmā no 2023.gada 17.maija līdz 15.jūnijam recenzijas ietvaros:

Twitter: @LatvijasRadio1; @LatvijasRadio4; @Pieci.lv

Facebook: Latvijas Radio 1; Pieci.

Kā arī neuzskaitītas, bet vērtējumā ietvertas mazākas satura vienības – ziņas saistībā ar Valsts prezidenta tematiku regulārajos ziņu izlaidumos – primāri LR1 kanālā.

1. **UNIVERSĀLIE KRITĒRIJI**
   1. **Satura/projekta atbilstība definētajiem sabiedriskā pasūtījuma uzdevumiem.**

Recenzenta vērtējums (**atbilst**/ daļēji atbilst/ neatbilst):

|  |
| --- |
| *Sabiedrisko elektronisko plašsaziņas līdzekļu un to pārvaldības likuma 9. pants nosaka, ka “sabiedriskais pasūtījums ir sabiedrības demokrātiskajām, sociālajām un kultūras vajadzībām un interesēm atbilstošs plašs un daudzveidīgs informatīva, analītiska, izglītojoša, izklaidējoša, iesaistoša un kultūras satura un pakalpojumu kopums”[[1]](#footnote-1).*  *Savukārt VSIA “Latvijas Radio” (LR) 2023.gada sabiedriskajā pasūtījumā attiecībā uz Latvijas Valsts prezidenta vēlēšanām norādīts, ka Latvijas Radio 1 (LR1) kopā ar Ziņu dienestu vēlēšanu dienā plāno speciālizlaidumu „Valsts prezidenta vēlēšanas”, kurā tiešraidēs gan no Saeimas, gan no studijas Doma laukumā žurnālisti un eksperti vērtēs jaunā Latvijas Valsts prezidenta ievēlēšanas gaitu. Valsts prezidenta izraudzīšanās procesu Radio atspoguļos arī pirms vēlēšanu dienas.[[2]](#footnote-2)*  *Atbilstoši augstāk minētajam likumam un 2023.gada LR sabiedriskā pasūtījuma nosacījumiem, LR saturs par Valsts prezidenta vēlēšanām laika posmā no 2023.gada 17.maija līdz 15.jūnijam ir veikts atbilstošā kvalitātē un paredzētajā apjomā.*  *Papildus tiešraidei LR1, analizētajā laika posmā LR ir nodrošinājis arī plašu un daudzpusīgu saturu gan par gatavošanos vēlēšanām, gan arī par norisēm pēc vēlēšanām vēl vismaz vienā kanālā – Latvijas radio 4 – Doma laukums (LR4), kā arī LR1 un citu LR kanālu sociālo mediju platformās Facebook un Twitter. Šīs satura vienības, kā arī tiešraide vēlēšanu dienā ir analizētas tālākajās recenzijas nodaļās.*  *Lai gan līgums par recenzijas izstrādi paredz arī satura analīzi kanālā Latvijas radio 5- Pieci.lv, meklējot kanāla arhīvā*  [*https://www.pieci.lv/lv/lr5/arhivs/*](https://www.pieci.lv/lv/lr5/arhivs/) *pēc atslēgas vārdiem “prezident” “vēlēšan” “Rinkevič” un citiem, meklēšanas rezultāti ir no 2021.gada, līdz ar to šā kanāla veidotā satura analīze recenzijas ietvaros nebija iespējama. LR5 saturā tematiski tuvākās vienīgās atrastā satura vienības ir 31.maijā publicētā informācija Pieci Facebook kontā par Edgara Rinkeviča ievēlēšanu un @pieci.lv Twitter kontā ievietotā informācija, ka LR rīkotajā diskusijā festivālā “Lampa” notiks saruna par tautas vēlētu Valsts prezidentu.* |

* 1. **Atbilstība konkrētās pārraides, satura risinājuma definētajam mērķim un uzdevumam.**

Recenzenta vērtējums (**atbilst**/ daļēji atbilst/ neatbilst):

|  |
| --- |
| *Latvijas Valsts prezidenta vēlēšanu atspoguļojums LR1 kanālā ir bijis atbilstošs konkrētās pārraides mērķim, satura risinājumi ir bijuši piemēroti un izvēlēti pamatoti.*  *Atkāpjoties no tā, ka sabiedriskajā pasūtījumā LR1 minēta tikai tiešraides nodrošināšana Valsts prezidenta vēlēšanu dienā, 31.maijā, recenzijas ietvaros veikta arī citu ar Valsts prezidenta vēlēšanu gaitu saistītu satura vienību analīze par laika periodu no 17.maija līdz 15.jūnijam. Veiktās analīzes rezultāti uzrāda plašu formātu daudzveidību satura veidošanā par Valsts prezidenta vēlēšanu gaitu, sākot no kandidātu izvirzīšanas, klausītāju iepazīstināšanas ar kandidātiem, vēlēšanu dienas atspoguļojumu un pēcvēlēšanu notikumu atspoguļojumu un analīzi. Biežāk izmantotie formāti sabiedriskā pasūtījuma izpildē bijuši šādi: ziņas, komentāri, reportāžas, intervijas, notikumu apskati, vēsturiski atskati par iepriekšējām prezidentūrām, diskusijas ar ekspertiem, arī pašu Prezidenta kandidātu debates. Visi formāti gan iekļaujas LR jau esošajā repertuārā, nav tikuši veidoti jauni.*  *Atšķirībā no skaļajām, brīžiem ārpus rāmjiem izejošajām un grūti valdāmajām premjerministra kandidātu debatēm, piemēram, pirms Saeimas vēlēšanām, LR1 organizētās visu trīs Valsts prezidenta kandidātu debates LR1 25.maijā raidījumā “Krustpunkti” noritēja pārsteidzoši mierīgi, pat varētu teikt, ka nedaudz garlaicīgi. Protams, ka kandidātiem nebija nepieciešamības “spēlēt uz klausītāju jūtām”, viņi tur nevāca balsis, bet klausoties gribējās mazliet vairāk dinamikas. Sanāca žurnālista visai neitrāli moderēta augsti inteliģentu trīs cilvēku saruna par Latvijas valsts nākotni, sabiedrības attīstību, kurā viņi atrada daudz kopīga un pat papildināja viens otra teikto. Bija iespēju runātājiem “aizplūst”. Būtu bijis noderīgi vairāk iztaujāt kandidātus par to redzējumu, saistot to ar prezidenta atbildībām, funkcijām. Žurnāliste arī raidījuma gaitā, uzdodot jautājumus, neadresēja to kādam konkrētam runātājam, tāpēc, klausoties audio ierakstu, bija grūti saprast, kāpēc uz jautājumu sāk atbildēt viens vai otrs runātājs.*  *Par to, ka publiskajā telpā faktiski paši kandidāti netika īsti pretnostatīti, analizētas viņu pieteiktās prioritātes, un to, ka kandidāti neuzvedās kā konkurenti, savā pēc-vēlēšanu intervijā ar A.Tomsonu E.Rinkevičs pat nedaudz pajokoja pastāstot, ka regulārajās uzstāšanās kandidāti savā starpā reizēm sākuši viens otram atgādināt, ka viņš vai viņa piemirsusi pateikt kādu svarīgu tēzi, kuru minējusi kādā citā raidījumā iepriekš.*  *Kopējais iespaids, vērtējot visu aplūkoto saturu, kas varēja veidoties klausītājam, ir tāds, ka Valsts prezidenta vēlēšanu process, kur primāri varēja būt akcents uz kandidātu un viņu prioritāšu analīzi, tas kaut kur pazuda, pārnestā nozīmē “izšķīda”, jo procesā iesaistītie, tajā skaitā žurnālisti “izvilka” publiskajā telpā senākas un nesenākas gruzdošas problēmas par un ap Valsts prezidenta vēlēšanām. Tās ir, piemēram, esošās koalīcijas darba kvalitāte un valdības stabilitāte, kandidātus izvirzījušo partiju aktivitātes, lai nodrošinātu atbalstu izvirzītajiem kandidātiem, no tā izrietošā kritika no partijām, ar kurām neviens procesā “nerunāja”, un secīgi izrietošās diskusijas par Valsts prezidenta ievēlēšanas kārtību - periodiski aktualizētais jautājums par tautas vēlētu prezidentu. Gan pirms vēlēšanām, gan pēc, plaši tiek diskutēti arī jautājumi, kas saistīti ar augsto homofobijas līmeni Latvijā, kā arī nenoregulētie partnerattiecību jautājumi - ņemot vērā viena kandidāta seksuālo orientāciju. Vēl viens no tematiem, kas tika atspoguļots un arī veidoja kontekstu Valsts prezidenta vēlēšanu procesam, bija esošā Valsts prezidenta E.Levita lēmums nekandidēt. Lai gan lēmumu par nekandidēšanu E.Levits publiskoja pirms recenzijas veikšanai noteiktā laika perioda, tomēr tas bija pamats, lai analizētu arī E.Levita prezidentūru, par kuru bija skaidrs, ka tā vasarā noslēgsies.* |

* 1. **Vai projektam ir ilgtspējīgs efekts, tostarp žurnālistikas un mediju profesionālās kvalitātes uzlabošanā.**

Recenzenta vērtējums (**atbilst**/ daļēji atbilst/ neatbilst):

|  |
| --- |
| *Valsts prezidenta vēlēšanu dienas tiešraides veidošana noteikti radīja ilgtspējīgu efektu medija profesionālās kvalitātes uzlabošanā, nostiprinot prasmes atspoguļot laikā pietiekami izstieptu procesu (vēlēšanas vairākās kārtās, starp kurām ir pārtraukumi, jāgaida balsojuma rezultāti) tādos veidos, kas neļauj interesei atslābt. Arī šajā kritērijā vērtējums ir – atbilst.*  *LR 1 kanālā klausītājiem dienas garumā tika nodrošināta piesātināta, saistoša, formātu ziņā daudzveidīga programma. Profesionāli bija veikts producēšanas darbs, atlasot ētera viesus, komentētājus, saplānojot pamata programmas sasaisti ar vēlēšanu dienas tematiku un dienas beigās nodrošinot arī interviju ar jaunievēlēto Valsts prezidentu.* |

* 1. **Satura pieejamības nodrošināšana daudzveidīgās satura izplatīšanas platformās un potenciālā sasniedzamā auditorija (atbilstoši definētajam, pieejamajiem datiem utt.).**

Recenzenta vērtējums (**atbilst/** daļēji atbilst/ neatbilst):

|  |
| --- |
| *Satura pieejamība visplašāk tika nodrošināta LR 1 kanālā, arī ar LR1 saistītajos sociālo mediju kontos. Valsts prezidenta vēlēšanu dienā, 31.maijā, satura pieejamība LR1 kanālā tika nodrošināta apmēram 14 stundu garumā, ko veidoja tiešraides no Saeimas, ziņu izlaidumi, diskusijas ar ekspertiem studijā, saruna ar vienu no bijušajiem prezidentiem, intervija ar jauno Valsts prezidentu pēc viņa ievēlēšanas un citas satura vienības. LR1 Twitter konts šajā dienā netika īpaši izmantots, tur redzami pāris ar velēšanu norisi saistīti ieraksti.*  *Kā jau minēts, tad Pieci.lv Valsts prezidenta vēlēšanām pievērsās minimāli, salīdzinoši ar pieci.lv lielāks satura apjoms tika nodrošināts LR4, kur gan faktiski ar Valsts prezidenta vēlēšanām saistītā tematika aktualitāti zaudēja dažas dienas pēc vēlēšanām. Kā rāda LR4 satura arhīvs, tad pēdējā laikietilpīgākā pievēršanās vēlēšanu rezultātiem bija 1.jūnijā, diskusijā ar* *Ilgu Kreitusi un Artūru Bikovu. Šajā diskusijā netika īpaši analizēta ne vēlēšanu gaita, ne ievēlētais prezidents un viņa pieteiktie darbības virzieni, bet primāri uzmanība tika pievērsta gaidāmajām izmaiņām koalīcijā un potenciālās izmaiņas valdībā.*  *Ja vērtē sabiedriskā pasūtījuma ietvaros, tad LR1 kanālā un ar to saistītajos sociālajos medijos satura pieejamība tika nodrošināta atbilstošā apjomā un paredzētajās platformās.*  *Sasniegtā auditorija līdz ar to vērtējama pamatā tikai LR1 ietvaros, kaut kādā mērā arī LR4 auditorijas ietvaros. Var prognozēt, ka LR1 klausīšanās rādītāji vēlēšanu dienā būs augstāki par gada vidējo[[3]](#footnote-3) (2022.gadā - 8,9% no kopējās radio auditorijas; 8,5% no kopējās radio klausīšanās).*  *Spriežot pēc komentāru skaita pie ierakstiem LR1 Facebook kontā, tad saturs saistībā ar Valsts prezidenta vēlēšanām nepiesaistīja būtiski lielāku interesi kā virkne citu politisku notikumu. Intervijai ar jaunievēlēto Prezidentu komentāru iespēja bija limitēta.* |

* 1. **Satura atbilstība žurnālistikas ētikas un profesionālajiem standartiem, viedokļu daudzveidības nodrošināšana (atbilstoši žanra specifikai).**

Recenzenta vērtējums (**atbilst**/ daļēji atbilst/ neatbilst):

|  |
| --- |
| *Nekādi ētikas pārkāpumi žurnālistu darbā Valsts prezidenta vēlēšanu atspoguļošanā netika konstatēti. Žurnālistu darbu raksturoja precizitāte, neitralitāte, atbildīgums.*  *Protams, ka uzreiz pēc E.Rinkeviča kandidatūras izvirzīšanas Valsts prezidenta vēlēšanām publiskajā telpā aktualizējās jautājums par viņa seksuālo orientāciju. Recenzijas sagatavošanas gaitā daudz uzmanības tika pievērsts tam, kā LR žurnālisti visos aplūkotajos kanālos un platformās runāja par šo jautājumu. Netika konstatēti gadījumi, kad varētu runāt par homofobijas pastiprināšanu, gluži pretēji – dominēja saturs, kurā sociālo mediju vidē cirkulējošās homofobiskās tēmas tika rāmētas kā sabiedrības problēma, pie kuras mums jāturpina strādāt, attīstot iekļaujošu attieksmi. Kontekstā ar šo tika aktualizēti nesakārtotās likumdošanas izaicinājumi viendzimuma pāru attiecību legalizēšanā, šajā sakarā tika intervētas LGBT kopienu pārstāvošās organizācijas.*  *Viedokļu daudzveidība attiecībā uz uzaicināto ekspertu, komentētāju, raidījumi viesu izvēlēm tika labāk nodrošināta LR1, kur debatēs ar Saeimas frakciju pārstāvjiem pirms Valsts prezidenta vēlēšanām tika aicinātas visu frakciju pārstāvji. Pretēja nianse - LR4 22.maijā intervēja 14.Saeimā neiekļuvušo politiķi Regīnu Ločmeli, kura uzsvēra, ka neviens no prezidenta kandidātiem nav “mūsu” prezidents, domājot Latvijas iedzīvotāju krievvalodīgo daļu. Ar šā viedokļa pārraidīšanu, pieņemu, ka uzcītīgākie LR4 klausītāji varēja zaudēt interesi par vēlēšanu tālāko gaitu vispār. Būtu bijis piemēroti meklēt kādu viedokļa balansu.*  *Maksimāli iespējami neitrālas bija LR4 izveidotās visu trīs kandidātu biogrāfijas, kas secīgi tika pārraidītas pēdējās dienās pirms vēlēšanām.*  *Ņemot vērā Valsts prezidenta ievēlēšanas spēkā esošo kārtību, protams, ka centrālā uzmanība satura veidošanā tika vērsta uz politisko partiju pārstāvjiem, izzinot partiju noskaņojumu un iespējamo atbalstu izvirzītajiem kandidātiem. Iztrūka detalizētāka sabiedrības viedokļa izzināšana. Šeit kā vienīgo piemēru no analizētajām satura vienībām var piesaukt raidījumu “Globālais latvietis. 21.gadsimts”, kur par gaidāmajām Valsts prezidenta vēlēšanām diskutēja diasporas kontekstā. Priekšlikums ir nākotnē organizēt kādu pilsonisko organizāciju, pilsoniski aktīvu sabiedrības pārstāvju diskusiju pirms vēlēšanām, tā tiešā veidā vairāk aktualizējot sabiedrības redzējumu, ne tikai politisko partiju pārstāvju viedokļus.* |

**2. SPECIĀLIE KRITĒRIJI FORMĀTA NOVĒRTĒŠANAI**

**2.1. Formas kritēriji (atbilstība formātam, scenārija dramaturģijas kvalitāte, vēstījuma dinamika, režijas kvalitāte, mūzikas izmantošanas prasmes, subtitru kvalitāte).**

|  |
| --- |
| *Tiešraides nodrošināšanu Valsts prezidenta vēlēšanu dienā, pamatojoties uz sabiedriskā pasūtījumā izvirzītajiem uzdevumiem, LR1 žurnālisti veica augstā kvalitātē un atbilstoši žanra prasībām. Vēlēšanu dienas scenārijs bija izstrādāts atbilstoši. Režijas kvalitāte bija augstā līmenī.*  *Mūzikas izmantošana konkrētā sabiedriskā pasūtījuma ietvaros pārsvarā nav būtiska. Nav vērtēti arī subtitri, ņemot vērā, ka saturs pārsvarā ir audiāls, izņemot atsevišķas diskusijas un intervijas Krustpunktā, piemēram, ar politoģijas eksperti un žurnālistiem vērtējot Valsts prezidenta vēlēšanu nedēļas notikumus, kas notika LR Multimediju studijā.*  *Atkāpjoties no vēlēšanu dienas tiešraides kā centrālā sabiedriskā pasūtījuma ietvaros pieteiktā satura, par muzikālā noformējuma izvēlēm var uzteikt vēlēšanu dienā veidoto “Starpbrīdi ar Tomu Grēviņu”, kur T.Grēviņš atskaņoja, piemēram, dziesmu, kas vēsturē izmantota prezidenta vēlēšanu kampaņā ASV, kā arī dziesmu, uz kuru E.Rinkevičs bija atsaucies pirms vēlēšanām kādā savā ierakstā Twitter. Sarunas ar studiju viesi (režisors V.Sīlis) par tikko notikušajām vēlēšanām un mūzikas “ar stāstu” kombinēšana atbilda T.Grēviņa raidījuma formātam.*  *Kā papildu kritēriju var minēt to, ka LR ir izstrādājis labas vadlīnijas satura arhivēšanai un nodrošina arī šo vadlīniju ieviešanu, kas ļauj arhīvā viegli atrast nepieciešamās satura vienības jau pēc to pārraidīšanas.* |

**2.2. Satura kritēriji (satura veidošanā iesaistītā personāla darba kvalitāte, satura vērtība un oriģinalitāte, satura neitralitāte un sabalansētība virsrakstos, līdos, vizuālajos risinājumos, valodas lietojums, informācijas avotu atlase un izmantojums, vēstījuma uztveramības kvalitāte, konteksta saprotamība).**

|  |
| --- |
| *Satura par Valsts prezidenta vēlēšanu procesu gan pirms vēlēšanām, gan vēlēšanu dienā, gan arī pēc vēlēšanām veidošanā iesaistītā personāla darba kvalitāte bija laba un augstā līmenī. Jau iepriekš recenzijā minēts, ka visi satura veidošanā iesaistītie darbojās profesionāli, atbilstoši LR kvalitātes standartiem.*  *Par Valsts prezidenta vēlēšanām radītais saturs bija oriģināls visa medija ietvaros, bet ne atsevišķu kanālu ietvaros – LR4, piemēram, veidojot kandidātu biogrāfijas, izmantoja LR1 jau iepriekš sagatavotos materiālus. Arī sociālo mediju saturs balstījās uz saturu, kas pārraidīts kādā no radio kanāliem. Bet es šo nevērtētu kā problēmu, jo tas atbilst LR kopējai satura veidošanas politikai.*  *LR radītais saturs bija vērtīgs, jo tas nodrošināja, ka tiek īstenota gan informēšanas, gan izglītošanas, gan arī vērtību veidošanas funkcija, piemēram, LR saturs saistībā ar Valsts prezidenta vēlēšanām palīdzēja klausītājiem gan atsvaidzināt zināšanas par Valsts prezidenta ievēlēšanas kārtību, nodrošināja iespēju sekot vēlēšanu norisei, arī aktualizēja virkni jautājumu, kas neizbēgami saistījās ar šīm vēlēšanām un izvirzītajiem kandidātiem, piemēram, procesi koalīcijā, valdības stabilitāte, partiju attiecības, homofobijas fenomens sabiedrībā un tā mazināšanas iespējas, partnerattiecību normatīvais ietvars, arī nu jau noslēguma posmā esošā E.Levita prezidentūra.*  *Kā jau iepriekš recenzijā minēts, tad satura veidošanu raksturoja neitralitāte, bija vērojama sabalansētība virsrakstos, kas bija informatīvi, saturu raksturojoši. Valodas lietojums bija labs, atbilstošs LR noteiktajiem augstajiem valodas lietošanas standartiem. Informācijas avotu atlase – atbilstoša labajai žurnālistikas praksei.*  *Vēstījums par Valsts prezidenta vēlēšanu procesu kopumā bija uztverams, piemērots dažādām sabiedrības grupām. LR radītais saturs nodrošināja, ka vēstījuma saturs un forma veicināja vispusīgu un kvalitatīvu informēšanas un izglītošanas procesu.*  *Kopumā LR ietvaros tika nodrošināts pietiekams konteksts Valsts prezidenta vēlēšanu procesa atspoguļošanai. Jau iepriekš minēju, ka konteksts pat nedaudz aizēnoja pašas vēlēšanas, mazināja akcentu uz izvirzītajiem kandidātiem, jo žurnālisti ļoti plaši atspoguļoja saistītās norises – visvairāk iespējamo varas pārdali starp Saeimā ievēlētajām partijām, potenciālo kādu opozīcijas partiju iekļaušanos koalīcijā. Tika no jauna aktualizētas pēc Saeimas vēlēšanām 2022.gadā notikušās starp partiju sarunas, koalīcijas veidošanas gaitā izmantotā argumentācija. Par šo tematisko virzienu mediju saturā labu analīzi nodrošināja eksperta E.Pastara uzaicināšana raidījumā “Brīvības bulvāris” 30.maijā, dienu pirms vēlēšanām.* |

**2.3. Satura sagatavošanā iesaistītā personāla (žurnālisti, operatori, programmu vadītāji, moderatori, ilustrāciju autori utt.), kā arī sociālo mediju platformu redaktoru un autoru kompetence un profesionalitāte, atbilstība profesionālajiem standartiem.**

|  |
| --- |
| *Vēlēšanu dienas tiešraides ietvaros profesionāli darbojās visi iesaistītie: gan žurnālisti, kas sekoja līdzi vēlēšanu kārtām uz vietas Saeimā, gan arī žurnālisti studijā, kuri sarunājās ar ekspertiem, komentētājiem. Recenzentei gan fragmentēti pieslēdzoties tiešraidei vēlēšanu dienā LR1 kanālā, gan vēlāk klausoties ierakstā, var tikai uzteikt darba profesionalitāti, ko raksturo LR1 žurnālistu spējas radīt klātbūtnes efektu, gan arī procesā klausītājiem operatīvi skaidrot notiekošo Saeimā, reflektēt par vēlēšanu gaitu kopā ar uzaicinātajiem viesiem studijā, savā ziņā vadīt klausītājus caur vēlēšanām, kuru norises kārtība nebūt nav pilnībā skaidra ikvienam klausītājam, ņemot vērā, ka par Valsts prezidentu balso Saeima, nevis sabiedrība.*  *Līdzīgs vērtējums ir par dažādo satura vienību veidotājiem visā aplūkotajā periodā.*  *Sociālo mediju satura veidošanas prakses atbilda LR vispārīgajām praksēm, kas balstās uz neitrālas informācijas sniegšanu, precīziem jau pārraidīta satura atreferējumiem utml. LR prakse ir izmantot sociālos medijus īsu, koncentrētu vēstījumu nodošanai, kas mudina meklēt plašāku saturu, vai nu dodoties uz tiešraidi ēterā, vai arī jau arhivētiem, ēterā izskanējušiem raidījumiem.* |

### **REKOMENDĀCIJAS**

**3.1. Vai sabiedriskā pasūtījuma ietvaros būtu jāturpina šāda satura nodrošināšana arī nākotnē?**

|  |
| --- |
| *Satura nodrošināšana sabiedriskā pasūtījuma ietvaros par Valsts prezidenta vēlēšanām, protams, ir jāturpina. Viens no sabiedriskā medija stratēģiskajiem mērķiem ir stiprināt Latvijas demokrātisko iekārtu – LR šo mērķi īstenoja, sniedzot plašu un formātu ziņā daudzveidīgu iespēju auditorijai būt informētai, zinošai par vienu no valsts pārvaldes centrālajām institūcijām.*  *Plašāk raugoties, medijiem un tajā skaitā sabiedriskajiem medijiem ir būtiska loma sabiedrības viedokļa veidošanā. Atspoguļojot Valsts prezidenta vēlēšanu procesu, mediji nodrošina gan izglītojošu, gan informējošu funkciju sabiedrībā. Attiecīgi ar Valsts prezidenta vēlēšanām saistītu procesu atspoguļošana un analīze, arī kontekstualizēšana ļauj sabiedrībai labāk izprast salīdzinoši sarežģītus politiskos notikumus. Vēlēšanu procesa atspoguļojums un analīze arī sagatavo pamatu tālākajai Valsts prezidenta prezidentūrai, zināmā mērā arī ierāmē prezidentūras vismaz sākuma posma iespējamās prioritātes un aktuālos risināmos jautājumus.* |

**3.2. Vai projekta realizēšanai būtu nepieciešami kādi profesionālie redakcionālās prakses un satura uzlabojumi? Ja jā, kādi?**

|  |
| --- |
| *Kopumā darbs pie Valsts prezidenta vēlēšanu procesa atspoguļošanas veikts kvalitatīvi.*  *Jau minēts, ka nākotnē varētu būt apsverama lielāka sabiedrības viedokļa iekļaušana saturā pirms vēlēšanām, varbūt organizējot vairāk diskusijas ar pilsoniskās sabiedrības pārstāvjiem. Kā arī potenciāli vairāk uzmanības jau pirms vēlēšanām varētu vērst uz to, ka Valsts prezidenta funkcijas tomēr ir salīdzinoši ierobežotas – tas būtu palīdzējis gan nedaudz vairāk “ierāmēt” pašu Valsts prezidenta kandidātu publiskos izteikumus par savām iecerēm, gan arī partiju pārstāvju retoriku, kur nereti bija jūtams, ka mēs ar savu atbalstu vienam vai otram kandidātam nu tik risināsim kādas aktuālas problēmas, lai gan faktiski problēmu risināšana jāveic Ministru Kabineta, Saeimas līmenī.*  *Šajā aspektā pozitīvi tas, ka 6.jūnijā “Krustpunktu” raidījumā LR1 komanda pievērsās tieši tematam par to, ko gaidīt no nākamā Valsts prezidenta un kā tas samērojams ar viņa pilnvarām.* |

**3.3. Papildu secinājumi un rekomendācijas.**

|  |
| --- |
| *Papildu secinājumu un rekomendāciju nav.* |

A.Dāvidsone

Valmierā un Kauņā, 2023.gada jūnijā

1. https://likumi.lv/ta/id/319096-sabiedrisko-elektronisko-plassazinas-lidzeklu-un-to-parvaldibas-likums [↑](#footnote-ref-1)
2. https://www.seplp.lv/lv/latvijas-radio-sabiedriskais-pasutijums-2021-2023?utm\_source=https%3A%2F%2Fwww.google.com%2F [↑](#footnote-ref-2)
3. https://www.lsm.lv/raksts/zinas/latvija/27.03.2023-pedeja-pusgada-laika-visklausitaka-radio-stacija-latvijas-radio-2.a502484/ [↑](#footnote-ref-3)